তথ্যবিবরণী নম্বর : ৪২৩১

**শহীদ তাজউদ্দিন মেডিকেল কলেজের উন্নয়ন কার্যক্রমের**

**উদ্বোধন করলেন যুব ও ক্রীড়া প্রতিমন্ত্রী**

গাজীপুর, ১৯ কার্তিক (৪ নভেম্বর) :

 শহীদ তাজউদ্দিন আহমেদ মেডিকেল কলেজের একাডেমিক ভবন, ছাত্রাবাস, ছাত্রীনিবাস ও ইন্টার্নি চিকিৎসকদের ডরমেটরি-সহ হাসপাতালের কেন্দ্রীয় অক্সিজেন সরবরাহ সিস্টেমের উদ্বোধন অনুষ্ঠানে যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, করোনা মহামারি মোকাবিলায় বিশ্বের উন্নত দেশগুলো যখন হিমশিম খাচ্ছে, প্রতিনিয়ত প্রাণহানি বাড়ছে, আমাদের দেশ তখন করোনা পরিস্থিতি নিয়ন্ত্রণে বিশ্বে উজ্জ্বল দৃষ্টান্ত স্হাপন করেছে। করোনা পরিস্থিতির শুরু থেকেই সরকার দেশের সকল শ্রেণি পেশার মানুষের মৌলিক চাহিদা নিশ্চিত করেছে। সাধারণ জনগণের খাদ্য নিরাপত্তা ও স্বাস্থ্য সেবা নিশ্চিত করেছে। করোনা মোকাবিলায় প্রধানমন্ত্রী শেখ হাসিনার অনন্য ভূমিকা আজ সারা বিশ্বে প্রশংসিত হচ্ছে।

 আজ গাজীপুরের শহীদ তাজউদ্দিন আহমেদ মেডিকেল কলেজের ২১০ কোটি ১৭ লাখ টাকার উন্নয়ন কার্যক্রমের উদ্বোধন অনুষ্ঠানে প্রতিমন্ত্রী এসব কথা বলেন।

 অনুষ্ঠানে শহীদ তাজউদ্দীন মেডিকেল কলেজের অধ্যক্ষ প্রফেসর ডা. মোঃ আসাদ হোসেন, পরিচালক ডা. মোঃ খলিলুর রহমান, গাজীপুরের জেলা প্রশাসক এস এম তরিকুল ইসলাম, গাজীপুর মহানগর আওয়ামী লীগের সহ সভাপতি কাজী আলিম উদ্দিন বুদ্দিন, এড. ওয়াজ উদ্দিন মিয়া এবং আব্দুর রউফ নয়ন-সহ অন্যান্য নেতৃবৃন্দ উপস্থিত ছিলেন।

#

আরিফ/ফারহানা/রফিকুল/সেলিম/২০২০/২০২০ ঘণ্টা

তথ্যবিবরণী নম্বর : ৪২৩০

বিদেশ প্রত্যাগত কর্মীদের দক্ষতার সনদ প্রদানের ব্যবস্থা করছে সরকার

 -- প্রবাসী কল্যাণমন্ত্রী

ঢাকা, ১৯ কার্তিক (৪ নভেম্বর) :

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেন, বিদেশ প্রত্যাগত কর্মীদের সরকারি খরচে অর্জিত দক্ষতার সনদের ব্যবস্থা করছে সরকার। কর্মীরা তাদের পূর্ব অর্জিত দক্ষতার স্বীকৃতি পেলে গুণগত শ্রম অভিবাসন নিশ্চিত হবে এবং রেমিটেন্স এর পরিমাণও বৃদ্ধি পাবে।

 আজ জুম অনলাইনে দেশের ৮টি কারিগরি প্রশিক্ষণ কেন্দ্রে বিদেশ প্রত্যাগত কর্মীদের পূর্ব অর্জিত দক্ষতার সনদ প্রদান কার্যক্রমের উদ্বোধন অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

 ইমরান আহমদ আরো বলেন, দক্ষ কর্মীর বৈদেশিক কর্মসংস্থান বৃদ্ধি করতে Recognition of Prior Learning (RPL) ছাড়াও আরো অনেক প্রশিক্ষণ কর্মসূচি গ্রহণ করা হয়েছে।

 জনশক্তি কর্মসংস্থান ও প্রশিক্ষণ ব্যুরোর মহাপরিচালক মোঃ শামসুল আলমের সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন।

 উল্লেখ্য, সরকারি সনদ গ্রহণে উৎসাহী বিদেশ প্রত্যাগত কর্মীদের সংশ্লিষ্ট কারিগরি প্রশিক্ষণ কেন্দ্র এবং জেলা জনশক্তি কর্মসংস্থান অফিসে যোগাযোগের পরামর্শ দেওয়া হয়েছে।

#

রাশেদুজ্জামান/খালিদ/রফিকুল/জয়নুল/২০২০/১৯২০ঘণ্টা

তথ্যবিবরণী নম্বর : ৪২২৯

**সেতু বিভাগে শতভাগ ই-নথি বাস্তবায়ন**

ঢাকা, ১৯ কার্তিক (৪ নভেম্বর) :

 সড়ক পরিবহন ও সেতু মন্ত্রী ওবায়দুল কাদেরের নির্দেশনা অনুযায়ী সেতু বিভাগ ও বাংলাদেশ সেতু কর্তৃপক্ষ (বাসেক) ই-নথি বাস্তবায়নে শতভাগ সাফল্য অর্জন করেছে। সরকারের অনলাইনভিত্তিক প্রশাসনিক ব্যবস্থাপনায় সেতু বিভাগ ও বাসেক শতভাগ ই-নথি বাস্তবায়ন করে।

 এ লক্ষ্যে প্রথমে ৩ সদস্যের একটি নিয়মিত মনিটরিং টিম গঠন এবং সেতু বিভাগ ও বাসেকের সকল পর্যায়ের কর্মকর্তাদের আইটি সরঞ্জাম সরবরাহ-সহ একাধিকবার প্রশিক্ষণ প্রদান করা হয়। সেতু বিভাগের সচিব ও বাংলাদেশ সেতু কর্তৃপক্ষের নির্বাহী পরিচালক মোহাম্মদ বেলায়েত হোসেন প্রথম শতভাগ অর্জনকারী উন্নয়ন ও পরিকল্পনা বিভাগকে ক্রেস্ট প্রদান করেন। পুরস্কার প্রদানের এ ধারা অব্যাহত রাখবেন বলেও তিনি ঘোষণা দেন।

#

ওয়ালিদ/নাইচ/রফিকুল/জয়নুল/২০২০/১৮০০ঘণ্টা

তথ্যবিবরণী নম্বর : ৪২২৮

**বন্দরে বিপদজনক পণ্য পরিবহণ ও রক্ষণাবেক্ষণে একসাথে কাজ করার আহ্বান নৌপরিবহন প্রতিমন্ত্রীর**

ঢাকা, ১৯ কার্তিক (৪ নভেম্বর) :

 নৌপরিবহন প্রতিমন্ত্রী খালিদ মাহমুদ চৌধুরী দেশের সমুদ্রবন্দর ও স্থলবন্দরসমূহের দাহ্য, বিস্ফোরক ও বিপদজনক দ্রব্যাদি নিরাপদ পরিবহণ, ব্যবস্থাপনা ও রক্ষণাবেক্ষণে সংশ্লিষ্ট মন্ত্রণালয়, বিভাগ ও সংস্থাগুলোকে একটি ছাতার নিচে কাজ করার আহ্বান জানিয়েছেন। তিনি বলেন, দেশের সার্বিক নিরাপত্তার জন্য দাহ্য, বিস্ফোরক ও বিপদজনক পণ্য ব্যবস্থাপনায় অধিক সচেতন হতে হবে।

 প্রতিমন্ত্রী আজ মন্ত্রণালয়ের সভাকক্ষে দেশের সমুদ্রবন্দর ও স্থলবন্দরসমূহের দাহ্য, বিস্ফোরক ও বিপদজনক দ্রব্যাদি নিরাপদ পরিবহণ, ব্যবস্থাপনা ও রক্ষণাবেক্ষণে সতকর্তামূলক ব্যবস্থা গ্রহণ সংক্রান্ত এক আন্তঃমন্ত্রণালয় বৈঠক এ আহ্বান জানান।

 বৈঠকে জানানো হয়, বিপদজনক মালামাল ব্যবস্থাপনার ক্ষেত্রে সমস্যাগুলো দূর করার লক্ষ্যে চট্টগ্রাম বন্দর বিদ্যমান দাহ্য, বিস্ফোরক ও বিপদজনক পণ্য সংরক্ষণ শেড অর্থাৎ ‘পি-শেডটি’ সংস্কার, সেখানে ২৪ ঘণ্টা ফায়ার সার্ভিস ব্যবস্থা, উক্ত শেডে প্রবেশ/বাহির সংরক্ষণ, বিপদজনক পণ্য সংরক্ষণ বিষয়ে সচেতনতা তৈরির উদ্যোগ ও প্রশিক্ষণের ব্যবস্থা গ্রহণ-সহ যুগোপযোগী একটি নতুন শেড নির্মাণের ব্যবস্থা গ্রহণ করা হয়েছে।

 এছাড়া বন্দরগুলোতে সার্বিক নিরাপত্তা সুনিশ্চিত করা এবং দাহ্য, বিস্ফোরক ও বিপদজনক পণ্য হ্যান্ডলিং ও সংরক্ষণে ‘মহড়ার’ ব্যবস্থা গ্রহণ এবং দাহ্য, বিস্ফোরক ও বিপদজনক পণ্য সংরক্ষণের  জন্য পৃথক শেড নির্মাণে মোংলা ও পায়রা বন্দর কর্তৃপক্ষকে নির্দেশনা দেয়া হয়েছে।

 অন্যান্যের মধ্যে বৈঠকে নৌপরিবহন মন্ত্রণালয়ের সচিব মোহাম্মদ মেজবাহ উদ্দিন চৌধুরী, চট্টগ্রাম বন্দরের চেয়ারম্যান রিয়ার এডমিরাল শেখ আবুল কালাম আজাদ, মোংলা বন্দরের চেয়ারম্যান রিয়ার এডমিরাল এম শাহজাহান, বাংলাদেশ স্থল বন্দর কর্তৃপক্ষের চেয়ারম্যান কে এম তারিকুল ইসলাম, নৌপরিবহন অধিদফতরের মহাপরিচালক কমডোর আবু জাফর মো. জালালউদ্দিন, পায়রা বন্দর, জননিরাপত্তা বিভাগ, সুরক্ষা সেবা বিভাগ, বাণিজ্য মন্ত্রণালয়, জাতীয় রাজস্ব বোর্ডএর প্রতিনিধি এবং চট্টগ্রাম, মোংলা, বেনাপোল ও ঢাকা আইসিডির কাস্টমস কমিশনারগণ সরাসরি ও অনলাইনে উপস্থিত ছিলেন।

#

জাহাঙ্গীর/ফারহানা/রফিকুল/রেজাউল/২০২০/১৭৫০ ঘণ্টা

তথ্যবিবরণী নম্বর : ৪২২৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৯ কার্তিক (৪ নভেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৯১৪ জনের নমুনা পরীক্ষা করে ১ হাজার ৫১৭ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৪ লাখ ১৪ হাজার ১৬৪ জন।

 গত ২৪ ঘণ্টায় ২১ জন-সহ এ পর্যন্ত ৬ হাজার ৪ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৩ লাখ ৩১ হাজার ৬৯৭ জন।

#

হাবিবুর/ফারহানা/রফিকুল/রেজাউল/২০২০/১৭৪৫ ঘণ্টা

তথ্যবিবরণী নম্বর : ৪২২৬

**শ্রমিক নেতা দেলোয়ার হোসেন খানের মৃত্যুতে শ্রম প্রতিমন্ত্রীর শোক**

ঢাকা, ১৯ কার্তিক (৪ নভেম্বর) :

        বাংলাদেশ লেবার ফেডারেশন-বিএলএফ এর সাধারণ সম্পাদক, বাংলাদেশ ইনস্টিটিউট অভ্ লেবার স্টাডিজ-বিলস্ এর নির্বাহী পরিষদ সম্পাদক, সাবেক সংসদ সদস্য, বীর মুক্তিযোদ্ধা ও ট্রেড ইউনিয়ন নেতা অ্যাডভোকেট দেলোয়ার হোসেন খান এর মৃত্যুতে গভীর শোক ও দুঃখ প্রকাশ করেছেন শ্রম ও কর্মসংস্থান প্রতিমন্ত্রী বেগম মন্নুজান সুফিয়ান।

        এক শোক বার্তায় শ্রম প্রতিমন্ত্রী বলেন, শ্রমজীবী মেহনতি মানুষের নেতা বীর মুক্তিযোদ্ধা অ্যাডভোকেট দেলোয়ার হোসেন এর মৃত্যু ট্রেড ইউনিয়ন আন্দোলনের অপূরণীয় ক্ষতি। শ্রমজীবী মানুষের অধিকার আদায়ে তিনি সবসময় সোচ্চার ছিলেন। তিনি মেহনতি মানুষের কল্যাণে কাজ করে গেছেন।

       প্রতিমন্ত্রী মরহুমের মাগফেরাত কামনা করেন এবং শোক সন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

       উল্লেখ্য গত রাতে রাজধানীর একটি হাসপাতালে চিকিৎসাধীন অবস্থায় অ্যাডভোকেট দেলোয়ার হোসেন খান মৃত্যুবরণ করেন (ইন্না লিল্লাহে ওয়া ইন্না ইলাইহি রাজিউন)। মৃত্যুকালে তাঁর বয়স হয়েছিল ৭৩ বছর।

#

আকতারুল/অনসূয়া/কামাল/কুতুব/২০২০/১৬২০ ঘণ্টা

তথ্যবিবরণী নম্বর : ৪২২৫

**রূপকল্প ২০৪১-এর সাথে সামঞ্জস্য রেখে উন্নয়ন পরিকল্পনা গ্রহণের তাগিদ শিল্পমন্ত্রীর**

ঢাকা, ১৯ কার্তিক (৪ নভেম্বর) :

 রূপকল্প ২০৪১-এর সাথে সামঞ্জস্য রেখে পঞ্চবার্ষিকী পরিকল্পনাসহ সকল উন্নয়ন পরিকল্পনা গ্রহণ ও বাস্তবায়নের পরামর্শ দিয়েছেন শিল্পমন্ত্রী নুরুল মজিদ মাহমুদ হুমায়ূন। উন্নয়নের বর্তমান ধারাকে ধরে রেখে ২০২৪ সালে আনুষ্ঠানিকভাবে উন্নয়নশীল দেশের স্বীকৃতি অর্জন করে বাংলাদেশের অর্থনীতি পরবর্তী উচ্চতর অগ্রগতির পথে যাত্রা করবে বলে তিনি উল্লেখ করেন।

 শিল্প মন্ত্রী আজ বাংলাদেশ পরিকল্পনা কমিশনের সাধারণ অর্থনীতি বিভাগ আয়োজিত অষ্টম পঞ্চবার্ষিকী পরিকল্পনা (২০২১-২০২৫) দলিলের খাতভিত্তিক অধ্যায় ০১, ০২ এবং ০৩ এর ওপর জুম প্ল্যাটফর্মে অনুষ্ঠিত এক ভার্চু্য়াল পরামর্শ সভায় প্রধান অতিথির বক্তৃতায় এ পরামর্শ দেন।

 সভায় বিশেষ অতিথি ছিলেন বস্ত্র ও পাট মন্ত্রী গোলাম দস্তগীর গাজী, বীরপ্রতীক ও জনপ্রশাসন প্রতিমন্ত্রী ফরহাদ হোসেন। মন্ত্রিপরিষদ সচিব খন্দকার আনোয়ারুল ইসলাম এতে সম্মানিত অতিথি হিসেবে উপস্থিত ছিলেন। সাধারণ অর্থনীতি বিভাগের সদস্য ও সিনিয়র সচিব ড. শামসুল আলম অনুষ্ঠানটি সঞ্চালনা করেন।

 শিল্পমন্ত্রী বলেন, করোনা ভাইরাসজনিত ক্ষয়ক্ষতির প্রভাব মোকাবিলায় বিভিন্ন ক্যাটাগরির শিল্প ও সার্ভিস সেক্টরের জন্য প্রধানমন্ত্রী শেখ হাসিনা ঘোষিত ৭২ হাজার ৫০০ কোটি টাকা প্রণোদনা প্যাকেজ বাস্তবায়নের ফলে আমাদের ম্যানুফ্যাকচারিং ও সার্ভিস ইন্ডাস্ট্রি ইতোমধ্যে ঘুরে দাঁড়িয়েছে। শিল্পমন্ত্রী এসময় ব্যাংকিং চ্যানেলের বাইরে থাকা অতি ক্ষুদ্র, ক্ষুদ্র, কুটির ও অপ্রাতিষ্ঠানিক শিল্পখাতের উদ্যোক্তারা সহজ শর্তে অর্থায়ন সুবিধা নিশ্চিত করার তাগিদ দেন।

 শিল্পমন্ত্রী বলেন, অষ্টম পঞ্চবার্ষিকী পরিকল্পনা দলিলে রাষ্ট্রায়ত্ত শিল্পপ্রতিষ্ঠানগুলো শক্তিশালী করার পাশাপাশি ম্যানুফ্যাকচারিং শিল্পখাতের উন্নয়ন এবং সেবাখাত বিকাশের ওপর বিশেষ গুরুত্ব দেয়া হয়েছে। এর ফলে শিল্পভিত্তিক অর্থনীতি গড়ে তোলার কাজ যেমন এগিয়ে যাবে তেমনি নতুন নতুন কর্মসংস্থানের সুযোগ সৃষ্টি হবে। তিনি বলেন, বেসরকারি উদ্যোক্তাদের হাত ধরে যাতে দেশের সামগ্রিক শিল্পখাত এগিয়ে যেতে পারে সেজন্য শিল্প মন্ত্রণালয় ইতোমধ্যে শিল্পবান্ধব আইন, বিধি, কর ও শুল্ক কাঠামো, কোয়ালিটি ইনফ্রাসট্রাকচার ও ভৌত অবকাঠামো গড়ে তুলেছে।

 বস্ত্র ও পাট মন্ত্রী গোলাম দস্তগীর গাজী, বীরপ্রতীক বলেন, পাট, চামড়া, চা’র মতো স্থানীয় কাঁচামালভিত্তিক যেসকল শিল্পখাতে সর্বোচ্চ মূল্য সংযোজন করা সম্ভব সেগুলোর প্রতি বিশেষ নজর দিতে হবে। তিনি বলেন, পরিবেশবান্ধব আঁশ পাটের চাহিদা বিশ্ববাজারে অনেক বৃদ্ধি পেয়েছে। পাটচাষিরা আগের তুলনায় বেশি মূল্যে পাট বিক্রি করতে পেরে লাভবান হচ্ছেন। বেসরকারি খাতে পরিচালিত পাটকলগুলো ভাল করছে বলে তিনি এসময় উল্লেখ করেন। বস্ত্র ও পাট মন্ত্রী স্থানীয় শিল্পগুলোর সুরক্ষায় জাতীয় রাজস্ব বোর্ডকে আরও শক্তিশালী ভূমিকা রাখার আহ্বান জানান। তিনি শ্রমিকদের উৎপাদনশীলতা বৃদ্ধির জন্য নতুন নতুন কারিগরি প্রশিক্ষণ কেন্দ্র স্থাপনের ওপর গুরুত্বারোপ করেন।

 জনপ্রশাসন প্রতিমন্ত্রী ফরহাদ হোসেন বলেন, শতভাগ স্বচ্ছতা ও জবাদিহিতা নিশ্চিত করতে ন্যায়পাল ব্যবস্থা কার্যকর করতে হবে। তিনি বিচারাধীন মামলা দ্রুত নিস্পত্তির লক্ষ্যে ৮ম পঞ্চবার্ষিকী পরিকল্পনায় বিচার বিভাগে জনবল বৃদ্ধির বিষয়টি অন্তর্ভুক্ত করার পরামর্শ দেন। প্রতিমন্ত্রী বলেন, কর্মসংস্থানের সুযোগ বৃদ্ধি ও নারীর ক্ষমতায়ন নিশ্চিত করতে এসএমই খাত অত্যন্ত কার্যকর। তিনি এখাতের উদ্যোক্তাদের জন্য সহজ শর্তে ঋণ ও প্রয়োজনীয় প্রশিক্ষণ নিশ্চিত করা আহবান জানান।

 সভায় মন্ত্রিপরিষদ সচিব খন্দকার আনোয়ারুল ইসলাম বলেন, বিনিয়োগকারীদের একটি সুখবর হচ্ছে শিল্পস্থাপনে জমি রেজিস্ট্রেশন ও মিউটেশনের কাজ যাতে ৭ দিনের মধ্যে নিশ্চিত করা যায় সেরকম একটি ব্যবস্থা শীঘ্রই চালু করা হবে। এতে বিনিয়োগ যেমন বাড়বে, তেমনি সুশাসনও নিশ্চিত হবে।

 ভার্চুয়াল সভায় পরিকল্পনা মন্ত্রণালয়ের সিনিয়র সচিব মোঃ আসাদুল ইসলাম, প্রধানমন্ত্রীর কার্যালয়ের সচিব মোঃ তোফাজ্জল হোসেন মিয়া, শ্রম ও কর্মসংস্থান সচিব কে এম আব্দুস সালাম, জনপ্রশাসন সচিব শেখ ইউসুফ হারুন, শিল্প সচিব কে এম আলী আজম, বাণিজ্য সচিব ড. মোঃ জাফর উদ্দীন, পরিসংখ্যান ও তথ্য ব্যবস্থাপনা বিভাগের সচিব মুহাম্মদ ইয়ামিন চৌধুরী, পিপিপি কর্তৃপক্ষের প্রধান নির্বাহী কর্মকর্তা সুলতানা আফরোজ, টিসিবি’র চেয়ারম্যান ব্রিগেডিয়ার জেনারেল মোঃ আরিফুল হাসান, সিপিডির সম্মানীয় ফেলো অধ্যাপক মোস্তাফিজুর রহমান, এমসিসিআইয়ের সেক্রেটারি জেনারেল ফারুক আহমেদ, এসিআইয়ের চেয়ারম্যান আনিস উদ দৌলা, বার্জার পেইন্টস বাংলাদেশের ব্যবস্থাপনা পরিচালক রূপালী চৌধুরী বক্তৃতা করেন।

#

মাসুম/অনসূয়া/কামাল/খোরশেদ/২০২০/১২০০ ঘণ্টা

তথ্যবিবরণী নম্বর : ৪২২৪

**মাস্ক পরিধান সংক্রান্ত নির্দেশনা**

ঢাকা, ১৯ কার্তিক (৪ নভেম্বর) :

 আসন্ন শীত মৌসুমে দেশে কোভিড-১৯ সংক্রমণ বৃদ্ধির আশঙ্কা করা হচ্ছে। কোভিড-১৯ সংক্রমণের সম্ভাব্য এই Second Wave মোকাবিলায় মন্ত্রণালয়, বিভাগ, দপ্তর, সংস্থা, প্রতিষ্ঠান এবং মাঠ পর্যায়ে সকলের মাস্ক পরিধানসহ অন্যান্য স্বাস্থ্যবিধি প্রতিপালনের জন্য মন্ত্রিপরিষদ বিভাগ থেকে নির্দেশনা প্রদান করা হয়েছে।

 এ প্রেক্ষিতে সকল মন্ত্রণালয়, বিভাগ, দপ্তর, সংস্থা, প্রতিষ্ঠান এবং মাঠ পর্যায়ে সকল দপ্তরে ‘মাস্ক ব্যবহার ব্যতীত প্রবেশ নিষেধ’ (No Mask, No Entry), ‘মাস্ক পরিধান করুন, সেবা নিন’ (Wear Mask, Get Service) ইত্যাদি বার্তা ব্যাপকভাবে প্রচারের জন্য সংশ্লিষ্ট সকলকে নির্দেশনা প্রদান করা হয়েছে।

#

শাফায়াত/অনসূয়া/কামাল/আসমা/২০২০/১২৪৫ ঘণ্টা

তথ্যবিবরণী নম্বর : ৪২২৩

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১৯ কার্তিক (৪ নভেম্বর) :

 সরকারি-বেসরকারি টিভি চ্যানেল-সহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হল :

 **মূলবার্তা :**

 ‘মুক্তিযুদ্ধ বিষয়ক মন্ত্রণালয়ের নাম ব্যবহার করে মুক্তিযোদ্ধা সন্তান-সন্ততিদের চাকুরি দেয়ার নামে গ্রামীণ সার্ভিস বাংলাদেশ লি: নামক প্রতিষ্ঠানের প্রতারণার ফাঁদে না পড়তে সতর্ক করেছে মুক্তিযুদ্ধ বিষয়ক মন্ত্রণালয়।’

#

মারুফ/অনসূয়া/কামাল/আসমা/২০২০/১২৪৫ ঘণ্টা

তথ্যবিবরণী নম্বর : ৪২২২

**আয়ারল্যান্ডের সাংবাদিক রবার্ট ফিস্কের মৃত্যুতে পররাষ্ট্রমন্ত্রীর শোক**

ঢাকা, ১৯ কার্তিক (৪ নভেম্বর) :

 আয়ারল্যান্ডের সাংবাদিক ও কলামিস্ট রবার্ট ফিস্কের মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ. কে. আব্দুল মোমেন। মধ্যপ্রাচ্য বিষয়ে বিশেষজ্ঞ রবার্ট ফিস্ক ছিলেন সত্য উদ্‌ঘাটনে দৃঢ় প্রতিজ্ঞ।

 এক শোক বার্তায় পররাষ্ট্রমন্ত্রী বলেন, মধ্যপ্রাচ্য বিষয়ে তাঁর ধারণা খুব স্পষ্ট এবং এ বিষয়ে তার লেখা ছিল বস্তুনিষ্ঠ। তিনি এ এলাকার বাস্তবচিত্র তুলে ধরেছেন। রবার্ট ফিস্ক একজন প্রখ্যাত সাংবাদিক হিসেবে স্মরণীয় হয়ে থাকবেন।

 প্রবীণ এ সাংবাদিক ৭৪ বছর বয়সে আয়ারল্যান্ডের রাজধানী ডাবলিনে গত রবিবার মৃত্যুবরণ করেন।

#

তৌহিদুল/অনসূয়া/কামাল/খোরশেদ/২০২০/১২০০ ঘণ্টা

তথ্যবিবরণী নম্বর : ৪২২১

**সংবিধান দিবস উপলক্ষ্যে স্যুভেনির সিট অবমুক্ত**

ঢাকা, ১৯ কার্তিক (৪ নভেম্বর) :

 সংবিধান দিবস উপলক্ষ্যে ডাক অধিদপ্তর চল্লিশ টাকা মূল্যমানের একটি স্যুভেনির সিট, দশ টাকা মূল্যমানের একটি উদ্বোধনী খাম, পাঁচ টাকা মূল্যমানের একটি ডাটা কার্ড ও একটি বিশেষ সিলমোহর প্রকাশ করেছে।

 ডাক ও টেলিযোগাযোগ মন্ত্রী মোস্তাফা জব্বার বুধবার স্যুভেনির সিট ও উদ্বোধনী খাম অবমুক্ত করেন এবং ডাটা কার্ড প্রকাশ করেন। এ উপলক্ষ্যে বিশেষ সিলমোহর ব্যবহার করা হয়।

 মন্ত্রী বিবৃতিতে বলেন, বঙ্গবন্ধু প্রণীত গণপ্রাজাতন্ত্রী বাংলাদেশের ৭২ সালের সংবিধান কেবল বাংলাদেশের নয় সারাবিশ্বে অন্যতম সেরা সংবিধান। স্বাধীনতা অর্জনের পর দ্রুত একটি সংবিধান উপহার দিয়ে বঙ্গবন্ধু অসাধারণ দৃষ্টান্ত স্থাপন করে গেছেন। গণতন্ত্র, ধর্মনিরপেক্ষতা, জাতীয়তাবাদ ও সমাজতন্ত্রকে মূল নীতি হিসেবে গ্রহণ করে এই সংবিধান। এ সংবিধানই বিশ্বের একমাত্র রাষ্ট্র যে দেশে রাষ্ট্রভাষা হিসেবে বাংলাকে প্রতিষ্ঠা করেছে।

 ১৯৭২ সালের ১২ অক্টোবর সংবিধান বিলটি গণপরিষদে উপস্থাপিত হওয়ার পর জাতির পিতা বঙ্গবন্ধু শেখ মুজিবুর রহমান গণপরিষদে নতুন স্বাধীন ও সার্বভৌম রাষ্ট্র বাংলাদেশের খসড়া সংবিধান নিয়ে আলোচনা করেন। মোস্তাফা জব্বার বলেন, গণপরিষদে সংবিধানের ওপর বঙ্গবন্ধু তাঁর বক্তব্যে বলেছিলেন,‘ এই সংবিধান শহীদের রক্তে লিখিত, এ সংবিধান সমগ্র জনগণের আশা- আকাঙ্ক্ষার মূর্ত প্রতীক হয়ে বেঁচে থাকবে’। মন্ত্রী বলেন, সংবিধানে বাংলাদেশ নামক রাষ্ট্রের মূল চরিত্র বর্ণিত রয়েছে।

 স্যুভেনির সিট ও উদ্বোধনী খাম আজ হতে ঢাকা জিপিও এর ফিলাটেলিক ব্যুরো থেকে বিক্রি করা হচ্ছে। পরবর্তীতে অন্যান্য জিপিও ও প্রধান ডাকঘরসহ দেশের সকল ডাকঘর থেকে এ স্যুভেনির সিট ও উদ্বোধনী খাম এবং ডাটাকার্ড বিক্রি করা হবে। উদ্বোধনী খামে ব্যবহারের জন্য চারটি জিপিওতে বিশেষ সিলমোহরের ব্যবস্থা আছে।

#

শেফায়েত/অনসূয়া/কামাল/খোরশেদ/২০২০/১২০০ ঘণ্টা

তথ্যবিবরণী নম্বর : ৪২২০

**গ্রামীণ সার্ভিস বাংলাদেশ লি: নামক প্রতিষ্ঠানের প্রতারণা সম্পর্কে সতর্ক থাকার আহ্বান**

ঢাকা, ১৯ কার্তিক (৪ নভেম্বর) :

 গ্রামীণ সার্ভিস বাংলাদেশ লি: নামক একটি প্রতিষ্ঠান মুক্তিযুদ্ধ বিষয়ক মন্ত্রণালয়ের নামে এবং মন্ত্রণালয়ের সচিবের স্বাক্ষর জাল করে একটি মিথ্যা ও বানোয়াট বিজ্ঞপ্তি প্রকাশ করেছে। বিজ্ঞপ্তিতে উল্লেখ করা হয়েছে যে, বীর মুক্তিযোদ্ধাদের মাধ্যমে মুক্তিযুদ্ধ বিষয়ক মন্ত্রণালয় হতে ইউনিয়ন থেকে জেলা পর্যায়ে নিয়োগ করার জন্য দুইজন সুপারভাইজার ও একজন সিকিউরিটি গার্ড গ্রামীণ সার্ভিস বাংলাদেশ লিঃ কে অনুমোদন দেয়া হয়েছে। প্রকৃতপক্ষে এ বিজ্ঞপ্তিটি প্রতারণার উদ্দেশ্যপ্রণোদিত।

 মুক্তিযুদ্ধ বিষয়ক মন্ত্রণালয় থেকে এ ধরণের কোনো অনুমোদন কখনোই কোনো বেসরকারি প্রতিষ্ঠানকে দেয়া হয়নি। উল্লিখিত বিজ্ঞপ্তি একটি প্রতারকচক্র সাধারণ জনগণকে ভুল বুঝিয়ে অর্থ আত্মসাৎ করার উদ্দেশ্যে প্রচার করেছে।

 বিষয়টি ইতোমধ্যেই মুক্তিযুদ্ধ বিষয়ক মন্ত্রণালয়ের নজরে এসেছে এবং এদের বিরুদ্ধে আইনগত ব্যবস্থা গ্রহণ করা হচ্ছে।

 এ ধরনের মিথ্যা, বানোয়াট, ভিত্তিহীন ও প্রতারণাপূর্ণ বিজ্ঞপ্তিতে বিভ্রান্ত হয়ে উক্ত প্রতারণার ফাঁদে না পরতে মুক্তিযুদ্ধ বিষয়ক মন্ত্রণালয় হতে অনুরোধ জানানো হয়েছে।

#

মারুফ/অনসূয়া/শাহ আলম/আসমা/২০২০/১১৩০ ঘণ্টা